Skal det være karaktergennemsnit, optagelsesprøver eller erfaringen fra jobbet som eksempelvis hjemmehjælper, der afgør, hvem der slippes ind i auditorier og læsesale? Det skal uddannelsesstederne fremover have mere frihed til selv at bestemme, mener et bredt politisk flertal i Folketinget.

Opfordringen til regeringen kommer på dagen, hvor 23.498 studieansøgere får den besked, at de ikke er kommet ind på de videregående uddannelser, de har søgt. Tallet er rekordhøjt og svarer til, at næsten hver fjerde ansøger bliver skuffet, når de åbner computeren for at se, hvordan det er gået med deres ansøgning.

Et politisk flertal mener, at mere frihed til uddannelsesstederne vil sikre, at flere studerende ender på den rette hylde.